text: У Слоніме распачаліся рамонтныя работы па ўпарадкаванні вуліц Чырвонаармейская, Карла Маркса, Васі Крайняга і іншых, дзе ў ліспападзе адбудуцца дажынкі Гарадзенскай вобласці. Дзеля гэтага будуць знесены тры прыватныя дамы на вуліцы Карла Маркса. Там, насупраць будынка Слонімскага райвыканкама, з’явіцца новая плошча. Плошча будзе ўпрыгожана трыма фантанамі з падсветкамі. Памер цэнтральнай часткі плошчы складзе 50х50 метраў. На ёй адначасова змогуць прысутнічаць каля пяці тысяч чалавек. Побач з’явіцца і сквер. Плошча адначасова будзе і зонай адпачынку. Адрамантуецца фасад будынка райвыканкама, а таксама знешне зменіцца фасад РДК, гарадскі парк і спартыўны комплекс. Гэты праект з абласнога бюджэту будзе каштаваць каля 40 мільярдаў рублёў.
  Памятны знак – двухметровы аб’ёмны „Буквар” – адкрыты 26 красавіка на міжнароднай выстаўцы „Буквары народаў свету” ў Нацыянальнай бібліятэцы Беларусі.
  Гэты галоўны сімвал юбілейных падзей – 400-годдзя выдання беларусамі першага ў свеце „Буквара” – увасабляе важкасць і каштоўнасць унікальнага выдання, якое закладае асновы культуры і з’яўляецца пачаткам шляху асваення ведаў.
  Як адзначыў на цырымоніі адкрыцця вернісажу дырэктар НББ Раман Матульскі, буквары даюць магчымасць атрымаць уяўленне, наколькі вялікі свет і як многа людзей вучацца размаўляць на роднай мове, любіць і шанаваць яе. „Тэма буквара вечная. Бо ва ўсе часы людзі будуць вучыцца, вучыцца роднай мове і атрымліваць першыя веды аб розных сферах жыцця”, – сказаў Раман Матульскі.
  Аснову выстаўкі склала ўнікальная прыватная калекцыя буквароў і азбук латвійскага педагога, аўтара буквароў і кніг аб народах свету і іх мовах, калекцыянера Юрыса Цыбульса. Калекцыя, якая налічвае больш за 10 тыс. выданняў больш як на 1 тыс. моў, – найбуйнейшая ў свеце.
  Частка экспазіцыі – буквары XVI-ХХI стагоддзяў з фондаў НББ. Іх ужо мелі магчымасць убачыць наведвальнікі і раней, бо месяц таму бібліятэка прэзентавала свой выставачны праект „Беларускі буквар: 400 гадоў гісторыі”.
  Усяго ж у экспазіцыі міжнароднага праекта „Буквары народаў свету” прадстаўлена каля 1 тыс. 400 буквароў на 587 мовах. Гэта кнігі з Еўропы, Азіі, Амерыкі, Афрыкі, Аўстраліі і Акіяніі.
  Наведаць выстаўку, якая будзе працаваць у Музеі кнігі да верасня, могуць усе жадаючыя – па чытацкім білеце НББ або па білеце разавага наведвання.
  Выстаўка арганізавана пры ўдзеле пасольства Латвіі ў Беларусі, пасольства Беларусі ў Латвіі, праекта мабільнасці Еўрапейскага саюза MOST.